**En oppsummering for Østfold fra Vestefjellas Venner**

Klagesaker vindkraftanlegg i Østfold

3 konsesjonssøkte vindkraftanlegg i Østfold er til klagebehandling i OED, de er de første vindkraftanleggene innenlands/på Østlandet som kan få endelige vedtak. Kjølen Vindpark (Havgul AS) i Vestfjella i Aremark fikk avslag fra NVE i mars 2013, og NVE fastholdt i februar 2014 avslag også til det nå gjeldende Aremark Vindpark. I desember 2013 ga NVE avslag til Elgås Vindkraftanlegg (ikke påklaget, rettskraftig) og konsesjoner til Joarknatten og Høgås Vindkraftanlegg i Marker kommune (alle E.On).

Kjølen/Aremark Vindpark

Aremark Vindpark er en litt slanket utgave av den tidligere Kjølen Vindpark, 43 resp. 54 turbiner (179m). NVE har 2 ganger sagt nei til Kjølen Vindpark (konsesjonsavslaget og etter klagevurderingen) og en gang nei til Aremark Vindpark (konsesjonsavslaget). Vertskommunen Aremarks kommunestyre har sagt nei til både Kjølen og Aremark Vindpark, begge ganger med stemmetallet 10 nei, 7 ja. For den tidligere Kjølen Vindpark ble det holdt rådgivende folkeavstemning (Kommunelovens §39b), og kommunestyret bestemte at det bare skulle tas råd fra folkeavstemningen hvis ja eller nei nådde 60%, det ble 53,9% ja. Alle avslag fra NVE har vært begrunnet med hensynet til sammenhengende skoglandskap, naturmangfold og manglende regional og kommunal tilslutning. Fylkeskommunen sa ja (+1 stemme) til den tidligere Kjølen Vindpark. I *Regional Vindkraftplan*, som Fylkestinget har vedtatt og som er godkjent av Miljøverndepartementet (nå KLD), viser plankartet arealene i Vestfjella der Kjølen/Aremark Vindpark er tenkt plassert, som *«ikke egnet»* til vindkraftanlegg. En konsesjonssøknad for vindkraftanlegget, Elgåsen, 1,5 mil lenger nord i samme sammenhengende skoglandskap, fikk avslag fra NVE (og nei fra Marker kommune) trekvart år etter Kjølen Vindparks avslag. NVE henviste da til avslaget for Kjølen Vindpark, og NVE nevner også avslaget til Elgåsen når de gir det siste avslaget til Aremark Vindpark. Fylkesmannen har *innsigelse* til vindkraftanlegg i Vestfjella, og nesten alle øvrige høringsuttalelser var negative til etablering. DN (nå Miljødirektoratet) som konfliktvurderer alle konsesjonssøkte vindkraftanlegg, plasserte Kjølen Vindpark i klassen D-E, *«Stor til svært stor konflikt med natur- og kulturinteresser»*, trinn 8 på den 9-delte skalaen.

Det var bare NVE og vertskommunen Aremark som formelt ble bedt av OED om å uttale seg til konsesjonssøknaden for Aremark Vindpark.

V*ESTFJELLAS VENNER*